Vyhlásenie predkladateľa o súlade návrhu zákona č. .... /.... Z.z. Civilný mimosporový poriadok so schváleným legislatívnym zámerom

Predkladaný návrh zákona Civilného mimosporového poriadku je v súlade s Legislatívnym zámerom rekodifikácie civilného práva procesného (ďalej len „legislatívny zámer“), ktorý schválila vláda Slovenskej republiky uznesením č. 283 zo dňa 5. júna 2013. Predkladaný materiál v zásade rešpektuje a zachováva východiskovú štruktúru a koncepciu základných procesných inštitútov z legislatívneho zámeru, ktorú v niektorých častiach precizuje. Nevyhnutnosť precizovania bola vyvolaná postupným kreovaním právnej úpravy Civilného sporového poriadku a jeho subsidiárnym použitím pri právnej úprave niektorých inštitútov, a následnou nevyhnutnou reflexiou v Civilnom mimosporovom poriadku, keďže predkladateľ sa snažil eliminovať duplicitné používanie inštitútov, ktoré sú rovnocenné v obidvoch druhoch civilného procesu. Súčasne je kladený dôraz na osobitnú právnu úpravu tých inštitútov, ktoré jednoznačne vykazujú odlišnosti.

V súlade s legislatívnym zámerom paragrafovému zneniu návrhu zákona predchádza identifikácia základných nosných princípov prezentovaných v 14 článkoch s dôrazom na tie, ktoré odlišujú a determinujú civilný mimosporový proces. 

Štruktúra Civilného mimosporového poriadku bola oproti trom častiam pôvodne navrhovaným v legislatívnom zámere rozšírená na päť častí. Prvá časť návrhu zákona – Všeobecná časť – v jednotlivých hlavách a dieloch v zhode s legislatívnym zámerom upravuje základné východiská a procesné podmienky, vymedzuje predmet zákona, upravuje použitie ustanovení Civilného sporového poriadku a vybrané inštitúty v konaní v prvej inštancii. Predkladateľ jednotlivé hlavy označuje ako „niektoré ustanovenia“ – o príslušnosti, o účastníkoch, o úkonoch súdu a účastníkov, o priebehu konania, o dokazovaní, o súdnych rozhodnutiach, o trovách konania a o opravných prostriedkoch. 

Druhá časť návrhu zákona – Osobitná časť – upravuje v jednotlivých hlavách osobitné druhy konaní, ktoré sú sumarizované do jednotlivých hláv vo vzťahu k predmetu konania. Úprava týchto konaní vychádza z rovnakej vnútornej štruktúry s dôrazom na úpravu tých osobitostí, ktoré nie sú upravené vo všeobecnej časti civilného mimosporového poriadku. Táto časť sa skladá zo siedmich hláv, pričom nad rámec legislatívneho zámeru je tu upravené konanie vo veciach obchodného registra, konanie o umorenie listiny a konania vo veciach notárskych úschov. Na rozdiel od zámeru proklamovaného v legislatívnom zámere predkladateľ neupravil ako samostatné „konanie o určenie dátumu narodenia alebo veku fyzickej osoby“, keďže po diskusiách na odbornej úrovni s viacerými zainteresovanými subjektmi predkladateľ dospel k záveru, že úprava predmetného konania by spôsobila kolíziu právnych noriem, aplikačné problémy a neprispela by tak k zamýšľanému cieľu.

Ustanovenia tretej časti návrhu zákona o neodkladných opatreniach a iných opatreniach súdu neboli v legislatívnom zámere súčasťou Civilného mimosporového poriadku, avšak predkladateľ sem tieto opatrenia zaradil, aby tak mohol reflektovať špecifiká neodkladných a iných opatrení súdu v mimosporových veciach. Táto úprava je vo vzťahu k Civilnému sporovému poriadku lex specialis. Osobitne právna úprava identifikuje jednotlivé špecifické druhy neodkladných opatrení, pričom ako nóvum sa kladie dôraz na využitie tohto inštitútu s dôrazom na naliehavosť úpravy pomerov a nie na faktickú dĺžku jeho trvania.
 
Štvrtá časť návrhu zákona – Výkon rozhodnutia vo veciach maloletých – nebola v legislatívnom zámere predpokladaná ako samostatná časť, ale ako súčasť druhej časti – jednotlivých konaní. Dôležitosť a špecifiká právnej úpravy si však vyžiadali jej osamostatnenie do štvrtej časti navrhovaného zákona. Upravuje sa tu vykonávacie konanie a jeho fázy pri výkone rozhodnutia vo veciach maloletých, teda výlučne personálnu exekúciu, ktorá nie je upravená Exekučným poriadkom. 

Piata časť – Spoločné, prechodné a záverečné ustanovenia – plne zodpovedá intenciám uvedeným v legislatívnom zámere.